《赠刘带川兵宪延绥 其二》
明代·黄廷用

百二山河开六镇，榆林将士独称雄。挥戈带甲明秋日，控马弯弓嘶北风。

秦世长城横绝域，汉家专节付元功。侯封万里非君愿，深夜含恩涕泪中。

作者简介：（1500—1566）明福建莆田人，字汝行，号少村、四素居士。嘉靖十四年进士。选庶吉士，授翰林检讨，历司经局洗马兼翰林侍讲，以言官论，出为衡州府通判，累官至工部右侍郎，又被论罢归。倭寇陷莆田，被俘，历五月乃得归。有《少村漫稿》。